Oficialusis leidinys L 214 , 08/09/1995 p. 0019 - 0020



Komisijos reglamentas (EB) Nr. 2136/95 1995 m. rugsėjo 7 d. iš dalies keičiantis Reglamentą (EB) Nr. 1464/95 dėl specialiųjų išsamių taisyklių, reglamentuojančių importo ir eksporto licencijų sistemos taikymą cukraus sektoriuje EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1981 m. birželio 30 d. Tarybos reglamentą (EEB) Nr. 1785/81 dėl bendro cukraus sektoriaus rinkų organizavimo [1] su paskutiniais pakeitimais, padarytais Reglamentu (EB) Nr. 1101/95 [2], ypač į jo 13 straipsnio 2 dalį ir 39 straipsnį, kadangi specialios išsamios taisyklės, reglamentuojančios importo ir eksporto licencijų taikymą cukraus sektoriuje, buvo priimtos Komisijos reglamentu (EB) Nr. 1464/95 [3]; kadangi įsipareigojimų dėl eksporto apimties pagal Susitarimą dėl žemės ūkio, pasirašytą per daugiašales Urugvajaus derybas, vykdymas užtikrinamas naudojant eksporto licencijas, išduodamas su nustatyta grąžinamąja išmoka; kadangi šiuo tikslu prašomos licencijos turėtų būti išduotos po svarstymų laikotarpio, per kurį Komisija gali imtis reikiamų veiksmų, jeigu minėtų paraiškų patvirtinimas viršytų ar grėstų viršyti apimtį ir (arba) asignavimus, nustatytus Susitarime dėl žemės ūkio atitinkamiems prekybos metams; kadangi valstybės narės turėtų nedelsdamos pranešti apie visas paraiškas licencijoms, susijusioms su periodiškai nustatomomis grąžinamosiomis išmokomis, kad Komisija per šį laikotarpį galėtų įvertinti, kokių veiksmų reikia imtis, jeigu iš viso jų reikia; kadangi tokios priemonės gali būti taikomos nagrinėjamoms paraiškoms; kadangi licencijų pareiškėjams turėtų būti suteikta galimybė tam tikromis sąlygomis atsiimti savo paraiškas, jeigu buvo nustatytas patvirtinimo procentas; kadangi šiame reglamente numatytos priemonės atitinka Cukraus vadybos komiteto nuomonę, PRIĖMĖ ŠĮ REGLAMENTĄ: 1 straipsnis Reglamentas (EB) Nr. 1464/95 iš dalies keičiamas taip: 1) 2 straipsnio pirma pastraipa pakeičiama taip: "Nukrypstant nuo Reglamento (EEB) Nr. 3719/88 5 straipsnio 1 dalies pirmos pastraipos ketvirtos įtraukos bei antros pastraipos ir Komisijos reglamento (EEB) Nr. 3665/87 2a straipsnio antros pastraipos pirmos įtraukos, eksporto operacijoms, kai kiekis neviršija dviejų tonų kvotinio cukraus, klasifikuojamo pagal KN 1701 kodą, ir cukraus sirupo, klasifikuojamo pagal KN 17026090, 17029099, 17029071 ir 21069059 kodus, eksporto licencijos nereikalingos." 2) 9 straipsnio 1 dalis pakeičiama taip: "1. Nepažeidžiant Reglamento (EEB) Nr. 1785/81 21 straipsnio taikymo, pagal KN 1701 kodą klasifikuojamo cukraus licencijos, kuriose numatyti kiekiai viršija 10 tonų, išskyrus: a) C cukrų; b) karamelinį cukrų; c) aromatizuotą cukrų; dažytą cukrų; d) cukrų, kuris pagal Reglamentą (EEB) Nr. 2782/76 į Bendriją turi būti importuotas lengvatinėmis sąlygomis; e) cukrų, kuris į Bendriją importuojamas specialiomis lengvatinėmis sąlygomis remiantis Reglamento (EEB) Nr. 1785/81 37 straipsniu, išduodamos: - importo licencijos – trečią darbo dieną nuo paraiškos pateikimo dienos; - eksporto licencijos – penktą darbo dieną nuo paraiškos pateikimo dienos." 3) Pridedamas šis 9a straipsnis: "9a straipsnis 1. Jeigu pasiekiamas etapas, kai eksporto licencijų paraiškos, susijusios su kiekiais ir (arba) išlaidų įsipareigojimais, viršija ar gali viršyti apimtį ir (arba) asignavimus, nustatytus Susitarime dėl žemės ūkio, atsižvelgiant į 9 straipsnį, atitinkamiems prekybos metams, Komisija gali nuspręsti: a) nustatyti vienodo dydžio procentinį lygį už valstybių narių priimtinus prašomus kiekius, kuriems dar neišduotos licencijos; b) kad valstybės narės atmes paraiškas, kurioms dar neišduotos eksporto licencijos; c) penkioms darbo dienoms sustabdyti eksporto licencijų paraiškų pateikimą; ji taip pat gali pratęsti sustabdymo laikotarpį Reglamento (EEB) Nr. 1785/81 41 straipsnyje nurodyta tvarka. Eksporto licencijų paraiškos, pateiktos per sustabdymo laikotarpį, negalioja. 2. Jeigu prašomi kiekiai būtų sumažinti arba jeigu nebūtų išduotas jiems leidimas, licencijos užstatas už nepaskirtus kiekius iš karto grąžinamas. 3. Pareiškėjai gali atsiimti savo licencijos paraiškas per 10 darbo dienų nuo paskelbimo Europos Bendrijų oficialiajame leidinyje apie vienodo dydžio priimtinumo procentą, kaip nurodyta 1 dalies b punkte, jeigu jis mažesnis kaip 80 %. Tuomet valstybės narės grąžina užstatą. 4. Valstybės narės nedelsdamos praneša Komisijai: a) apie visas eksporto licencijų paraiškas dėl kiekių, viršijančių 10 tonų, ir jeigu joms periodiškai nustatoma grąžinamoji išmoka; b) apie kiekius, kuriems daro įtaką 1 dalyje numatytų priemonių taikymas." 2 straipsnis Šis reglamentas įsigalioja 1995 m. spalio 1 d. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1995 m. rugsėjo 7 d. Komisijos vardu Franz Fischler Komisijos narys [1] OL L 177, 1981 7 1, p. 4. [2] OL L 110, 1995 5 17, p. 1. [3] OL L 144, 1995 6 28, p. 14. --------------------------------------------------